《浪淘沙慢 沪上送易由甫，用清真韵》
清代·陈锐

送君路、潮奔极浦，雾压荒堞。归兴无端自发。清歌即席乍阕。

看鬓角眉尖愁共结。柳条碧、素手亲折。料此后风萍逐流水，人天事悽绝。

清切。古今望眼空阔。对浩荡神州沈陆恨，付与霜雁咽。

休更说江湖，朋旧轻别。艳才易竭。销几回、来去春花秋月。

平地羌笳悲风叠。楼台好、胜游渐歇。拂明镜、婵娟圆又缺。

问梦觉、十万莺花，甚玉色、伤心一夜青丝雪。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。